අග්‍රාමාත්‍ය රනිල් වික්‍රමසිංහ විසින් ඔහුව පිළිගත් අතර, ජනාධිපති මෛත්‍රීපාල සිරිසේනගේ පැමිණීම ඉන් අනතුරුව සිදුවුණා.ජනාධිපතිවරයාගේ සම්ප්‍රපාප්තියත් සමඟ 71 වන ජාතික නිදහස් උළෙලේ ආරම්භය සිදුවූ අතර, මගුල් බෙර සහ සක් හඩ මධ්‍යයේ ජනාධිපතිවරයා විසින් ජාතික ධජය ඔසවනු ලැබුවා.ජාතික දින සැමරුමට ආශිර්වාද පළ කිරීම සඳහා පාසල් සිසුවියන් 25 දෙනෙකුගේ සහභාගීත්වයෙන් ජයමංගල ගාථා සජ්ඡායනා කිරීම පසුව සිදුවුණා.මෙරට ස්වාධීනත්වය, ස්වෛරීභාවය, භෞමික අඛණ්ඩතාව වෙනුවෙන් දිවි පිදූ රණවිරුවන් අනුස්මරණය සඳහා අනතුරුව විනාඩි 2 ක නිශ්ශබ්දතාවක් පැවැත්වූ අතර, ජනාධිපතිවරයා වෙනුවෙන් ආචාර වෙඩි මුර 21 ක් පිරිනැමීම සිදුවුණේ ඉන් පසුවයි.